ন্যাড়া হয়ে প্রতিবাদ জানিয়েছিলেন, সেই এসএসসি আন্দোলনের মুখ রাসমণি পাত্র পরীক্ষায় বসলেন

পাঁশকুড়া: দু’বছর আগে ২০২৩ সালে ধর্মতলার রাস্তায় ৩ জন পুরুষ ও এক মহিলা চাকরিপ্রার্থী মাথা ন্যাড়া হয়ে প্রতিবাদে সরব হয়েছিলেন। মাথার চুল কামিয়ে আন্দোলনের অন্যতম মুখ হয়ে উঠেছিলেন পূর্ব মেদিনীপুরের মেয়ে রাসমণি পাত্র। চাকরির দাবিতে মাথা ন্যাড়া করে রাস্তায় প্রতিবাদ দেখিয়েছিলেন রাসমণি। আজ রবিবার নতুন করে পরীক্ষা নিচ্ছে কমিশন। একাদশ-দ্বাদশের শিক্ষক নিয়োগের পরীক্ষায় এদিন ফের পরীক্ষা দিতে হাজির হলেন রাসমণি।

নিজের যোগ্যতা প্রমাণে এদিন ফের পরীক্ষায় বসলেন রাসমণি। তাঁর সিট পড়েছে পাঁশকুড়া গার্লস হাইস্কুলে। পরীক্ষায় বসার আগে কমিশনের বিরুদ্ধে একরাশ ক্ষোভ উগরে দিলেন তিনি। সাংবাদিকদের প্রশ্নের উত্তরে সাফ জানালেন, “কমিশনের উপর আর আস্থা নেই। এই পরীক্ষা আমাদের জন্য অন্যায়। সরকার আর কমিশন দায় ঢাকতে যোগ্যদের উপর দায়ভার চাপিয়ে দিয়েছে।”

রাজ্য সরকারের দিকে প্রশ্ন ছুঁড়ে দিয়ে বললেন, “সরকার বারবার ডেডলাইন দিয়েছে সেই প্রতিশ্রুতি কোথায়? তাঁরা যে বারবার প্রতারণার শিকার হচ্ছেন এমনটাই স্পষ্ট হল রাসমণির উত্তরে।

আরও পড়ুন: বঙ্গোপসাগরে নিম্নচাপ, দেখে নিন পুজোয় কেমন থাকবে আবহাওয়া?

উল্লেখ্য, রবিবার এসএসসির (SSC Examination 2025) দ্বিতীয় দফার পরীক্ষা। বেলা ১২ টা থেকে পরীক্ষা শুরু হয়ে গিয়েছে। এবার পরীক্ষায় বসেছেন একাদশ-দ্বাদশের প্রায় ২ লক্ষ ৪৬ হাজার পরীক্ষার্থী। পরীক্ষায় বসেছেন ভিনরাজ্যের পরীক্ষার্থীরা। দুপুর ১.৩০ পর্যন্ত পরীক্ষা চলবে। বিশেষভাবে সক্ষমদের জন্য অতিরিক্ত ২০ মিনিট সময় দেওয়া হবে। পরীক্ষার্থীদের দেওয়া হবে OMR শিটের কার্বন কপি।

প্রসঙ্গত, এসএলএসটি চাকরি প্রার্থীদের আন্দোলন ১ হাজার দিনে পড়তেই ধর্মতলায় চোখ কপালে ওঠার মতো ঘটনা ঘটান রাসমণি পাত্র। একবারে নাপিত ডেকে এনে তাঁর এক ঢাল চুল কেটে মুহূর্তে উড়িয়ে দেন।বলেছিলেন, যোগ্য হয়েও চাকরি না পাওয়ায় এটাই তাঁর প্রতিবাদ।

দেখুন অন্য খবর